Austria va oferi Republicii Moldova un grant în valoare de 2 milioane de euro pentru implementarea unui program orientat spre reducerea sărăciei.
Anunțul a fost făcut astăzi, 23 mai, de ministrul Muncii și Protecției Sociale al Republicii Moldova, Alexei Buzu, care se află într-o vizită oficială în Austria.
„La Viena m-am revăzut cu bunul meu prieten, ministrul omolog austriac, Johannes Rauch, împreună cu care am discutat despre mai multe oportunități de susținere a sistemului de protecție socială din Republica Moldova. În cadrul unui nou program țintit să reducă sărăcia, Republica Moldova va beneficia de un grant nerambursabil în valoare de aproximativ 2 milioane de euro”, a informat oficialul de la Chișinău.
Alexei Buzu a mai adăugat că grantul acordat de Guvernul Austriei va contribui „la dezvoltarea măsurilor pentru reducerea și prevenirea sărăciei sau pentru atenuarea consecințelor socio-economice negative ale crizelor multiple pentru persoanele afectate de sărăcie și grupurile vulnerabile; asigurarea disponibilității, accesului, calității și accesibilității serviciilor de îngrijire și sănătate; măsuri pentru incluziunea socială; măsuri pentru promovarea unei vieți independente, fără discriminare pentru persoanele cu dizabilități; prevenirea și combaterea violenței de gen; măsuri pentru combaterea sărăciei copiilor și promovarea sănătății și bunăstării copiilor prin îmbunătățirea participării lor materiale și sociale; măsuri pentru securitatea socială a grupurilor vulnerabile și afectate de sărăcie și extinderea sistemelor de protecție socială”.
Totodată, ministrul Muncii și Protecției Sociale al Republicii Moldova i-a mulțumit omologului său din Austria pentru sprijinul acordat și pentru „frumoasa colaborare pe dimensiunea socială”. În același context, oficialul de la Chișinău și-a exprimat dorința de a continua colaborarea prin noi proiecte de asistență, schimb de experiență și consolidare a capacităților instituțiilor publice din sistemul social.